b'\n_START_ARTICLE_\nFrans II (Sisilia)\n_START_PARAGRAPH_\nFrans II (16. tammikuuta 1836 Napoli \xe2\x80\x93 27. joulukuuta 1894 Arco, Tiroli) oli Molempain Sisiliain kuningaskunnan viimeinen kuningas vuosina 1859\xe2\x80\x931860. H\xc3\xa4net syrj\xc3\xa4ytettiin Italian yhdistymisen yhteydess\xc3\xa4._NEWLINE_Bourbonin hallitsijasukuun kuulunut Frans oli kuningas Ferdinand II:n ja t\xc3\xa4m\xc3\xa4n ensimm\xc3\xa4isen puolison Savoijin prinsessa Maria Cristinan ainoa poika. Hallitsijana h\xc3\xa4n osoittautui helposti ohjailtavaksi. Frans oli varsin kokematon tullessaan 23-vuotiaana kuninkaaksi 22. toukokuuta 1859 ja todellista valtaa k\xc3\xa4yttikin kuningatar\xc3\xa4idin johtama ryhm\xc3\xa4 hovissa. Frans kielt\xc3\xa4ytyi ulkomaisten hallitusten suosituksista huolimatta muuttamasta kuningaskuntansa itsevaltaista hallintotapaa ja h\xc3\xa4n kielt\xc3\xa4ytyi my\xc3\xb6s Sardinian kuningaskunnan p\xc3\xa4\xc3\xa4ministeri Camillo Cavourin ehdotuksesta liitty\xc3\xa4 Sardinian sotaan It\xc3\xa4valtaa vastaan. Kyseisen sodan Pohjois-Italiassa aiheuttamat mullistukset rohkaisivat Sisilian asukkaat nousemaan huhtikuussa 1860 kapinaan, ja kuukautta my\xc3\xb6hemmin Giuseppe Garibaldin johtamat vapaaehtoiset tekiv\xc3\xa4t maihinnousun Marsalaan, mist\xc3\xa4 k\xc3\xa4sin valtasivat nopeasti koko saaren._NEWLINE_Kun tilanne alkoi kehitty\xc3\xa4 Fransin kannalta uhkaavaksi, h\xc3\xa4n p\xc3\xa4\xc3\xa4tti tehd\xc3\xa4 my\xc3\xb6nnytyksi\xc3\xa4 liberaaleille. 25. kes\xc3\xa4kuuta 1860 h\xc3\xa4n julisti vuoden 1848 perustuslain palautetuksi voimaan, erotti vihatut ministerins\xc3\xa4, sek\xc3\xa4 lupasi lehdist\xc3\xb6nvapauden, pikaiset vaalit ja armahduksen kapinallisille. Oli kuitenkin jo liian my\xc3\xb6h\xc3\xa4ist\xc3\xa4. Kun Garibaldin joukot nousivat maihin my\xc3\xb6s mantereelle ja alkoivat edet\xc3\xa4 kohti kuningaskunnan p\xc3\xa4\xc3\xa4kaupunkia Napolia, Fransin armeija ja laivasto hajaantuivat. Garibaldi marssi Napoliin 7. syyskuuta ja 1.\xe2\x80\x932. lokakuuta kuninkaan joukot k\xc3\xa4rsiv\xc3\xa4t tappion Volturnon taistelussa. Frans pakeni Gaetan linnoitukseen, joka kesti sardinialaisten piirityst\xc3\xa4 kolme kuukautta. Sill\xc3\xa4 v\xc3\xa4lin 21.\xe2\x80\x9322. lokakuuta pidetyss\xc3\xa4 kansan\xc3\xa4\xc3\xa4nestyksess\xc3\xa4 koko kuningaskunta p\xc3\xa4\xc3\xa4tettiin lakkauttaa. Gaetan antauduttua 13. helmikuuta 1861 Frans pakeni Roomaan paavi Pius IX:n turviin. Kun Roomakin liitettiin yhdistyneeseen Italiaan vuonna 1870, h\xc3\xa4n siirtyi Pariisiin._NEWLINE_Frans II:n puoliso oli vuodesta 1859 Baijerin prinsessa Maria Sofia Amalia.'